Ti år efter det blev muligt at gifte sig med en person af samme køn i de danske folkekirker, er loven nu igen til debat. Som loven er nu, står det de enkelte præster frit for, om de vil nægte at vie personer af samme køn. En nyindsat præst i Hedensted Sogn har meldt ud, at han vil gøre brug af sin ret til ikke at foretage homoseksuelle vielser, og det har igen skabt røre landet over. Foreningen LGBT+ udtaler til DR, at Folkekirken bør stoppe med at ansætte præster, som ikke vil vie homoseksuelle. Ikke et udbredt problem i Nordjylland I Nordjylland er der også præster, der ikke vil vie personer af samme køn. Men ifølge biskop i Aalborg Stift, Thomas Reinholdt Rasmussen, er det ikke et problem. Selv mener han, at homoseksuelle skal kunne vies i folkekirken, og han anslår, at over 90 procent af præsterne i stiftet deler hans holdning. - Det er ikke et problem, vi støder på. Folk henvender sig som regel til en præst, de holder af. Skulle nogen blive afvist af en præst, finder vi nemt en anden, siger Thomas Reinholdt Rasmussen. - Præster diskriminerer At der stadig ansættes præster i folkekirken, som ikke vier homoseksuelle, er uacceptabelt, mener Susanne Branner Jespersen, sekretariatschef i LGBT+, som repræsenterer personer med en seksualitet, der adskiller sig fra normen. Hun siger til DR, at det ikke hænger sammen, at man har en antidiskriminationslov, men samtidig ansætter præster med løn fra staten, der får lov til at diskriminere. Frie hænder til menighedsrådene Selvom biskoppen selv går ind for vielser uafhængigt af køn, mener han ikke, at man skal blande sig i sognenes ret til at ansætte en præst, der er imod. Han mener, at det handler om at ansætte en præst, der passer til egnen, hvor embedet er. Til den opgave skal menighedsrådet have frie hænder. - Det handler om demokrati. Menighedsrådet er valgt af sognet, og de skal kunne ansætte dem, de gerne vil have som præster, siger Thomas Reinholdt Rasmussen.
Når nye præster ansættes i landets sogne, bør det være med krav om, at de vil vie homoseksuelle, mener foreningen LGBT+. Biskop for Aalborg Stift, Thomas Reinholdt Rasmussen, er uenig.